Valiant Swart

Valiant Swart  (gebore 25 November 1965 as Pierre Nolte) is 'n Afrikaanse musikant, akteur en komponis van Stellenbosch, Suid-Afrika. Sy debuutalbum, Die Mystic Boer, is in 1995 deur Rhythm Records uitgereik.

Valiant Swart se naam is volgens die musikant 'n verwysing na die swart Valiant wat sy pa gery het toe hy nog kind was. Valiant Swart se grootste treffer, "Die Mystic Boer" toon ooreenkomste met die gedig "Raka" van NP van Wyk Louw en spreek kwessies rondom die identiteit van die Afrikaner en sy soeke na 'n nuwe besef aan. Valiant Swart is naas Koos Kombuis een van die kunstenaars wat die meeste by die jaarlikse Oppikoppi-musiekfeeste in Northam opgetree het. 

Hy was ook 'n hoofakteur in die TV-reeks Song vir Katryn en het 'n reisprogram oor jazzmusiek vir kykNET genaamd 40 dae deur die Delta, asook 'n kuier-/reisprogram Mooiloop, vervaardig.

In 2008 word hy saam met Ollie Viljoen met 'n SAMA-toekenning vir hulle album Vuur en vlam in die kategorie Beste Afrikaanse Tradisionele Album bekroon.» MTN South African Music Award Winners | entertainment.bizcommunity.com

 "Sonvanger" 

Hy is ook bekend vir sy liedjie "Sonvanger" vanaf sy 2002-album Maanhare. Hy het die liedjie geskryf ná die selfmoord van 'n jong Afrikaanse musikant van Stellenbosch. Valiant Swart het dit geskryf met die musikant se ma in gedagte, verlangend na haar verlore seun.rwrant.co.za: Liefde By Die Dam Cape Town: Valiant Swart InterviewNews24: Touching tribute to Kerkorrel

Hy voeg in 'n onderhoud by: "Die liedjie het sedertdien 'n lewe van sy eie aangeneem; dit lyk asof dit vertroosting gebring het aan baie bedroefdes, wat, om eerlik te wees, my baie goed laat voel."

Die liedjie is al verskeie kere opgevoer, veral deur Corlea Botha, Jurie Els, Laurika Rauch, Karen Zoid, Theuns Jordaan en Refentse.

 Diskografie 
 Ateljeealbums 
 Die mystic boer (1995)
 Dorpstraat revisited (1996)
 Kopskoot (1997)
 Roekeloos (1998)
 Deur die donker vallei (1999)
 Boland punk (2001)
 Maanhare (2002)
 Song vir Katryn (2003)
 'n Jaar in die son (met Koos Kombuis) (2003)
 @ Jinx (met Mel Botes) (2004)
 Mystic myle (2005)
 Horisontaal (2006)
 Vuur en vlam (met Ollie Viljoen) (2007)
 Vrydagaand / Saterdagaand (2008)
 Wild en wakker (met Ollie Viljoen) (2010)
 Nagrit (2015)

 DVD's 

 Vuur & vlam DVD (2007)

 Filmografie 
 Televisiereekse 
 2003: Song vir Katryn, as Jinx
 2008: Jam Sandwich, as homself
 2013: Mooiloop!, as homself

 Sien ook 
 Afrikaanse musiek
 Lys van Suid-Afrikaanse musikale kunstenaars

 Verwysings 

 Eksterne skakels